सोशल मीडिया स्टार्स बताएंगे कांग्रेस सरकार की खामियां, मोदी सरकार का करेंगे गुणगान
Rajasthan Vidhan Sabha Election 2023 - फेसबुक, इंस्टाग्राम और यूट्यूब जैसे सोशल मीडिया प्लेटफार्म चुनाव में कांग्रेस के खिलाफ बीजेपी के हथियार बनेंगे। इन प्लेटफाॅर्म पर भजनों में मोदी सरकार में हुए विकास कार्य गिनाए जाएंगे तो कॉमेडी
फेसबुक, इंस्टाग्राम और यूट्यूब जैसे सोशल मीडिया प्लेटफाॅर्म चुनाव में कांग्रेस के खिलाफ बीजेपी के हथियार बनेंगे। इन प्लेटफाॅर्म पर भजनों में मोदी सरकार में हुए विकास कार्य गिनाए जाएंगे तो कॉमेडी के जरिए कांग्रेस सरकार की खामियां सामने लाई जाएंगी। इसके लिए भाजपा ने राजस्थान के बड़े सोशल मीडिया स्टार से हाथ मिलाया है।
अनिल नागौरी, शांति चौधरी, गौतम पारीक ‘गोटी’, सुदेश राजस्थानी, मीरा देवासी, नीधेश गोयल, गीता गोस्वामी और अंशु महाराज… ये ऐसे नाम हैं जो सोशल मीडिया पर अपनी धाक रखते हैं। इनमें कोई गायक कलाकार है तो कोई कॉमेडियन।
इनमें कई नाम ऐसे हैं, जिनके सोशल मीडिया पर 10-10 लाख फॉलोअर्स हैं। भाजपा का प्लान है कि इन्हें अपने साथ जोड़कर इन्हें फॉलो करने वालों लाखों वोटर्स को अपने साथ जोड़ा जाए।
अपनी योजनाओं और मुद्दों की रीच को ज्यादा से ज्यादा लोगों तक पहुंचाए। इसका फायदा पार्टी को विधानसभा और लोकसभा चुनाव में वोट बैंक बढ़ाने में मिलेगा।
बीजेपी के सोशल मीडिया प्रदेश संयोजक डॉ. जोगेंद्र राजपुरोहित ने बताया- हाल ही प्रदेश के नामी 125 सोशल मीडिया स्टार्स के साथ बीजेपी ने जयपुर में बैठक की है।
सोशल मीडिया के स्टेट कॉर्डिनेटर दिलीप सिंह राव ने बताया कि हमने सभी जिलों में 100-100 इन्फ्लुएंसर सिलेक्ट किए हैं, यानी पूरे प्रदेश में 3 हजार से ज्यादा सोशल मीडिया स्टार्स। इनके साथ पार्टी के बड़े लीडर मीटिंग करेंगे।
सिर्फ सोशल मीडिया ही नहीं, कांग्रेस को घेरने के लिए बीजेपी ने कई प्लान तैयार किए हैं। पढ़िए पूरी रिपोर्ट…
इमरजेंसी के अत्याचारों को फिल्म के जरिए दिखाएगी बीजेपी
25 जून को आपातकाल की बरसी है। इस दिन पूरे राजस्थान में बीजेपी इमरजेंसी में हुए अत्याचारों को फिल्म (डॉक्यूमेंट्री) के जरिए लोगों को दिखाएगी।
लोगों को रिकॉल कराएंगे कि कांग्रेस के शासन में लोगों पर किस तरह से अत्याचार हुए। हर जिले में यह कार्यक्रम खासकर उन लोगों के लिए आयोजित होंगे जिनका जन्म आपातकाल के बाद हुआ है। समाज के बुद्धिजीवी वर्ग को भी इन आयोजनों में शामिल किया जाएगा।
उल्लेखनीय है कि इमरजेंसी के दौरान राजस्थान में पूर्व CM भैरोसिंह शेखावत, स्वतंत्र पार्टी की सासंद गायत्री देवी, जयपुर राजघराने के पूर्व महाराजा भवानीसिंह, लोकदल के नेता दौलतराम सारण, तत्कालीन जनसंघ के नेता सतीशचंद अग्रवाल, जनसंघ के युवा नेता घनश्याम तिवाड़ी, गुलाबचंद कटारिया, कैलाश मेघवाल सहित सर्वोदयी नेता सिद्धराज ढड्डा कई दिनों तक जेलों में रहे थे।
आपातकाल पर दिखाई जाने वाली डॉक्यूमेंट्री का आइडिया क्यों आया? इस पर भाजपा के नेता बताते हैं कि मोदी सरकार पर कांग्रेस अक्सर आरोप लगाती रहती है कि अघोषित आपातकाल का दौर चल रहा है।
बीजेपी की यह तैयारी कांग्रेस के इसी आरोप का जवाब है। इस डॉक्यूमेंट्री को देखने के लिए बीजेपी ऐसे लोगों से भी संपर्क साध रही है जिन्होंने इमरजेंसी के दौर को नजदीक से देखा है।
केंद्रीय मंत्री और दूसरे राज्यों के बड़े नेता आएंगे राजस्थान
बीजेपी ने विधानसभा चुनाव के साथ लोकसभा चुनाव की तैयारियों के तहत बूथ स्तर तक के कार्यकर्ताओं को एक्टिव करने के लिए जून माह के लिए मेगा प्लान तैयार किया है। इसके तहत मोदी सरकार के कामों को हर घर तक पहुंचाने की तैयारी है।
मोदी सरकार के नौ साल के कामों का पूरा ब्योरा देकर बीजेपी ने अपने कई केंद्रीय मंत्रियों, दूसरे प्रदेश के असरदार नेताओं को राजस्थान में उतारा है।
जून के पूरे महीने में ये नेता लोकसभा से लेकर विधानसभा सीट तक अपनी मौजूदगी दर्ज कराएंगे। साथ ही कांग्रेस सरकार के खिलाफ माहौल बनाने के लिए प्रत्येक लोकसभा सीट पर बड़ी जनसभा की जाएगी।
पूरे जून माह में चलने वाले कार्यक्रमों के लिए हर लोकसभा सीट से लेकर विधानसभा सीट की अलग-अलग नेताओं की जिम्मेदारी तय की गई है।
राजस्थान को सात भागों में बांटा, 14 बड़े नेताओं को दी जिम्मेदारी
हाल ही बीजेपी ने कर्नाटक में सत्ता खोई है। वहां कांग्रेस के स्थानीय मुद्दों के आगे बीजेपी के राष्ट्रीय मुद्दे असर नहीं छोड़ पाए थे।
इसी से सबक लेकर बीजेपी अब राजस्थान के चुनावी मैदान में आम जन से जुड़े मुद्दों को आगे करके उतरेगी। यही कारण है कि भ्रष्टाचार, अस्थिर सरकार और महंगाई जैसे मुद्दों पर बीजेपी कांग्रेस को घेरेगी, वहीं केंद्र में मोदी सरकार के नौ साल में हुए कामों को लोगों के बीच लेकर जाएगी।
राजस्थान में पांच माह बाद होने वाले चुनावों को देखते हुए पार्टी ने लोगों से महाजनसंपर्क का प्लान तैयार किया है। इसके लिए बीजेपी के राष्ट्रीय नेतृत्व ने पूरे राजस्थान की 25 लोकसभा सीटों को 7 कलस्टर में बांटा है।
प्रत्येक कलस्टर की दो केंद्रीय नेताओं को जिम्मेदारी दी गई है। इनके साथ राजस्थान के दो-दो बड़े नेताओं को जोड़ा गया है। एक माह तक होने वाले सभी बड़े कार्यक्रमों में ये नेता मौजूद रहेंगे।
कलस्टर 1: अलवर, भरतपुर, जयपुर, जयपुर ग्रामीण
अलवर, भरतपुर, जयपुर और जयपुर ग्रामीण लोकसभा क्षेत्र में अभियान को गति देने के लिए केंद्रीय मंत्री पीयूष गोयल और मुंबई नॉर्थ सेंट्रल से सांसद पूनम महाजन को जिम्मा दिया गया है।
कलस्टर 2: बांसवाड़ा, चित्तौड़गढ़, उदयपुर
इन तीनों लोकसभा सीटों की जिम्मेदारी उत्तर प्रदेश के गौतमबुद्ध नगर के सांसद डॉ. महेश शर्मा और राष्ट्रीय सचिव व राजस्थान की सह प्रभारी विजया राहटकर को दी गई है।
कलस्टर 3: बाड़मेर, बीकानेर, जालोर, जोधपुर
लोकसभा सीट बाड़मेर, बीकानेर, जालोर और जोधपुर की जिम्मेदारी किसान मोर्चा के राष्ट्रीय अध्यक्ष राजकुमार चाहर और मध्यप्रदेश की प्रदेश प्रवक्ता अर्चना चितनिश को दी गई है।
कलस्टर 4 : अजमेर, भीलवाड़ा, पाली, राजसमंद
लोकसभा सीट अजमेर, भीलवाड़ा, पाली और राजसमंद का एक कलस्टर बनाया गया है। इन चाराें सीटों की जिम्मेदारी राष्ट्रीय महामंत्री व राजस्थान भाजपा के प्रभारी अरुण सिंह और उत्तराखंड भाजपा के पूर्व अध्यक्ष मदन कौशिक को दी गई है।
कलस्टर 5: चूरू, श्रीगंगानगर, झुंझुनूं, सीकर
इन चार लोकसभा क्षेत्रों की जिम्मेदारी मध्यप्रदेश के गृहमंत्री नरोत्तम मिश्रा और उत्तरप्रदेश से राज्यसभा सांसद सुरेंद्र सिंह नागर को दी गई है।
कलस्टर 6 : झालावाड़-बारां, कोटा, करौली-धौलपुर, टोंक-सवाईमाधोपुर
केंद्रीय मंत्री अश्विनी चौबे और हरियाणा से राज्यसभा सांसद रामचंद्र जांगड़ा को झालावाड़-बारां, कोटा, करौली-धौलपुर, टोंक-सवाईमाधोपुर लोकसभा सीट की जिम्मेदारी दी गई है।
कलस्टर 7: नागौर, दौसा
नागौर और दौसा लोकसभा सीट की जिम्मेदारी केंद्रीय मंत्री संजीव बालियान और हिमाचल प्रदेश के ऊना से विधायक सत्तपाल सत्ती को दी गई है।
वोटर कनेक्ट के लिए क्या-क्या करेगी बीजेपी
हर मंडल पर 22 जून तक चलेंगे लाभार्थी सम्मेलन
भाजपा 1100 से अधिक मंडलों में 22 जून तक लाभार्थी सम्मेलन करेगी। इन सम्मेलनों में उन लोगों को बुलाया जाएगा जिनको केंद्र की योजनाओं का लाभ मिला है। हर मंडल में सभाओं से बीजेपी माहौल बनाएगी कि मोदी सरकार में आम आदमी का जीवन स्तर सुधरा है।
23 जून को 51 हजार बूथों पर एक साथ मोदी की वीडियो कॉन्फ्रेंस
23 जून को बीजेपी के संस्थापक श्यामाप्रसाद मुखर्जी की पुण्यतिथि पर प्रदेश के सभी 51 हजार बूथों पर प्रधानमंत्री वीडियो कॉन्फ्रेंस के जरिए कार्यकर्ताओं से बात करेंगे। इस कार्यक्रम में जरिए बीजेपी प्रदेश भर के बूथ स्तर तक कार्यकर्ताओं को चुनाव के लिए एक्टिव करेगी।
25 से 30 जून तक महाजनसंपर्क
25 से 30 जून तक बीजेपी के सभी बड़े नेता, पदाधिकारी और कार्यकर्ता मोदी सरकार के कामों का ब्योरा हर घर तक पहुंचाएंगे। इन 6 दिनों में बीजेपी की कोशिश रहेगी कि प्रदेश का कोई भी घर ऐसा नहीं छूटे, जिसमें मोदी सरकार की उपलब्धियों की प्रचार सामग्री (पंपलेट, कैलेंडर आदि) नहीं पहुंची हो।
बीजेपी कार्यकर्ता जिस घर से संपर्क करेंगे वहां से पार्टी की ओर से जारी किए विशेष मोबाइल नंबर पर मिस्ड कॉल कराएंगे। इसके जरिए बीजेपी अपने समर्थकों का डेटा जुटाएगी।
संपर्क से समर्थन : हर विधानसभा क्षेत्र में बीजेपी ने 50 प्रभावशाली लोगों का चयन किया है। ये ऐसे लोग हैं जो अपने क्षेत्र में प्रभाव रखते हैं, लेकिन बीजेपी से जुड़े हुए नहीं हैं।
इनसे बड़े नेता संपर्क करेंगे और पार्टी से जोड़ने की कोशिश करेंगे। इस अभियान काे बीजेपी ने 'संपर्क से समर्थन' नाम दिया है।